ลุ้น SET บวกต่อ! คลายวิตก “โควิด” ระยอง แนะจับตา SCB-KBANK ประกาศงบฯ
ลุ้น SET บวกต่อ! คลายวิตก “โควิด” ระยอง แนะจับตา SCB-KBANK ประกาศงบฯ
20 ก.ค. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งไซด์เวย์ให้น้ำหนักอิงทางบวก หลังจากเมื่อวันศุกร์ดัชนีหุ้นไทยปิดตลาดใกล้ระดับสูงสุดของวัน ซึ่งก็คงจะมาจากความคาดหวังเชิงบวกการปรับคณะรัฐมนตรี (ครม.) และคลายความกังวลสถานการณ์การแพร่ระบาดไวรัสโควิด-19 ที่จ.ระยอง หลังจากที่ไม่พบผู้ติดเชื้อรายใหม่ภายในประเทศ
อย่างไรก็ดีวอลุ่มเทรดของตลาดโดยรวมที่น้อยลงเรื่อย ๆ แสดงให้เห็นว่านักลงทุนยังระมัดระวังการลงทุนในช่วงทยอยประกาศผลประกอบการไตรมาส 2/63 ของบริษัทจดทะเบียน (บจ.) ซึ่งวันนี้ก็ให้ติดตามงบฯของ KBANK และ SCB หลังจากที่ TISCO งบฯออกมาต่ำกว่าคาด ส่วน KTC ออกมาเป็นไปตามที่ตลาดคาด ส่วนการชุมนุมทางการเมืองเมื่อสุดสัปดาห์ที่ผ่านมาได้เลิกไปแล้ว ก็เชื่อว่าไม่น่าจะมีผลต่อตลาดฯ เพราะยังอยู่ในช่วงการใช้พ.ร.ก.การบริหารราชการในสถานการณ์ฉุกเฉิน
ด้านตลาดหุ้นในภูมิภาคเอเชียเช้านี้ส่วนใหญ่ติดลบ หลังจากที่ยังไม่ได้ข้อสรุปเรื่องการจัดตั้งกองทุนฟื้นฟูเศรษฐกิจวงเงิน 7.5 แสนล้านยูโร เพื่อช่วยเยียวยาเศรษฐกิจของสหภาพยุโรป และยังต้องรอดูสภาคองเกรสจะพิจารณามาตรการกระตุ้นเศรษฐกิจในสหรัฐฯ
พร้อมให้แนวรับ 1,350 จุด ส่วนแนวต้าน 1,365-1,370 ถัดไป 1,380 จุด